Oppas Ma… – Bali Drome
Oppas Ma…	Om enige nuwe land in die wêreld saam met jou volwasse kinders te ontdek, is ñ lekkerste lekker. Die bordjies word so ietwat verhang, en húlle loop voor, jy drentel agterna.
Rigting hou waai by die agterdeur uit. Nee wat, sy is mos nou groot en slim en ñ juffrou, sy sal weet. Jy raak verdwaal tussen nuwe wonders, in ñ ouwêreldse land. Jy giggel verspot saam met haar oor die anderse aantrek van ñ antieke kultuur. Jy flirt so ewe óók met die bitterlik mooie Italiaanse kelners, al is jy heelwat oor vyftig. Net om te kyk of jy nog kan.
Saam glip julle by kerkies in en word dan streng uitgestuur omdat die bo-arms nie toegegooi is nie. Ure lank staan julle in toue om by die Basilica of St.Mark in Venesië in te kom, en nog ure lank sit julle en kuier met ñ glas sjampanje in die hand. Laasgenoemde doen julle kort-kort, want dis goedkoper as koffie!
In Rome stap sy kilometers saam met jou omdat jy begeer om by Villa Borghese se museum die Renaissance skilderye te bekyk. En hand aan hand hardloop julle vinnig weg vir die skreeuende geestesversteurde vrou in die uitgestrekte park. Loer dan grootoog agter ñ boom uit as sy inhegtenis geneem word. Gaan sit daarna in ñ piazza en eet nog ñ pizza. En gesels dik stukke oor die lewe en die liefde.
Julle drentel in Rome se middestad rond, verwonderd oor die mooie mense wat uit lang, slap karre klim en deur portiere die winkels in begelei word. En in die aande kuier julle by Piazza Navona en luister na die straatkunstenaars se musiek.
In die oggende kry jy weer kans om haar met koffie en beskuit wakker te soen, en saans spoel jy sommer haar klere saam met joune uit.
Jy word ook vreeslik bederf, en jy geniet dit. Want jy onthou al die tye wat ñ klein dogtertjie belowe het…’eendag gaan ek vir mamma ñ mooi rok koop. ñ Pienke met blomme en vlerkies’.
Jy bekyk die wêreld deur haar jongvrou oë, en jy loop hààr ritme met ñ huppel in jou stap.
Want hierdie pragtige mensie is jóú meisiekind, jou bloedkind. En as sy effens voor jou inbeweeg met ñ ‘oppas mamma’, en die leiding neem van oor ñ besige straat loop, dan wikkel ñ verdwaalde traan teen jou wang af.
En jou hart voel warm en vol.
(opgedra aan ons oudste dogter)
Ek was reeds 32 keer op die Bali eiland, meestal om vir ons invoer maatskappy aankope te doen. Daar is so baie wat ek met mense kan deel; mense wat beplan om oor te gaan, of net ouens wat droom oor n eiland vakansie. Ek is nou in my middeljare, en vlieg reeds van 2004 af Indonesië toe. Ons het 3 dogters, 2 seuns en 6 kleinkinders.	Beskou all artikels deur travel460	Author travel460Posted on Oktober 13, 2016	13 thoughts on “Oppas Ma…”	marietastanford sê:	Oktober 13, 2016 om 8:01 vm	Jy is veral reg oor hoe vinnig di3 bordjies verhang word.
Antwoord	Diaries of a fishermans wife sê:	Oktober 13, 2016 om 11:29 vm	Oh wow!!!! Dit klink soos elke Ma se droom. En die Champagne….. Ek lief koffie, maar as ek kan kies, sal ek ook heeldag en aldag met my mooi lang steel glasie in die hand loop hoor…. Hehehehe
Antwoord	travel460 sê:	Oktober 13, 2016 om 11:52 vm	Jip, ek defnitief ook. Sal vanaand ñ glasie op jou klink daar op my stoep.
Antwoord	Diaries of a fishermans wife sê:	Oktober 13, 2016 om 2:26 nm	Triple like dankie!!!!! LikeLike
maatjiema sê:	Oktober 14, 2016 om 6:42 vm	Ai dis beautiful! Klink so lekker…
Antwoord	Lustelle sê:	Oktober 14, 2016 om 7:14 vm	Wow so bly ek op jou blog afgekom…. Jy verwoord al’s so mooi. Jy is voorwaar n Ma om op trots te wees en ek weet waar al 3 jou dogters hulle “vrouwees” (sterk,liefdevol,kunstig,gelowig,passievol vir die lewe…….. en nog baie meer) van gekry het.
Antwoord	Ek en my 6 sê:	Oktober 16, 2016 om 8:06 nm	Wow klink sooos n droom!
Antwoord	ekmyselff sê:	Oktober 17, 2016 om 1:11 nm	Wonderbaar!
Antwoord	perdebytjie sê:	Oktober 24, 2016 om 3:52 nm	Ek het ook al so ‘n reis saam met my dogters beleef en het presies dieselfde gevoel gehad,wat jy hier beskryf.Jy het talent om atmosfeer vas te vat…pragtig!
Antwoord	travel460 sê:	Oktober 24, 2016 om 5:10 nm	Dankie jong. Goed om te weet ander ervaar dinge ook soos ek.
Antwoord	perdebytjie sê:	Oktober 24, 2016 om 5:23 nm	Dis dalk ons ouderdom….nie met die klem op oud nie,maar op ervaring!😄
seegogga sê:	November 5, 2016 om 6:36 vm	Sjoe dit klink of dit baie spesiaal was en of julle n baie spesiale band het.
Antwoord	aj vosse sê:	November 12, 2016 om 9:33 vm	Sommer net lekker!! 😉
Vorige Previous post: Om saam met engele te dans…Volgende Next post: Eendag nog…